Takfai ti andi,
Yeso hu fe i ro ames si wa ta ɓwai i ta' ti Judya si yash ta kyeli akul hu sin,
yis masti ɗufal batisma.
Jwon hwak yis masti ɗufal batisma ta Ainon nggas ti Salim,
ɓurti ai ham yis ta hyang.
Ɗufal si cu wei ti wa yis masus batisma.
(Aɗeng mai fur kaciwa' ti si kin Jwon ta wur i shitam.)
Unai uɓet si lang ta saa ti fe i ro ti Jwon hu maɗufal i Ju nin si mangga' i sati kikyal i got ya.
Unai fe i ro si wa kyel i Jwon si ni,
“A makofti shangi,
maɗufal ima ai hun akul ta fit i Ɗara i Jodan ani,
ima hati haisa ha findel si yis hai,
ma masti batisma,
ɗufal nai yus wa ta kyel ames shak.”
Jwon humuskyel ti findel ta ni,
“Ɗeng wyasi u mat ɗama kaciwa' si tukusi ta fit kwa.
Hun ti haisu hu wa lak ti aɗeng ima hu hali i lak nyai,
‘Ayin i mii Kristi kwa,
si ron ɓa i tongus ayis.’
Ta got i kunggo a re mii ma mbori.
Mwes i rei,
ta kyel i got i kunggoi shwai a myan i hal ti la ti rei kek u hyas ti pipelat na mulut.
Jakak ani amen,
a mwashi hya.
A kpang yis u cu wei ti wis ti ngye,
yin i cu wei ti muhumkyel takfai.
“Yis ima yes ta fit ɓin ɗufal shak,
yis ima lang na naya ii naya,
lak a findel i ɗamam i naya.
Yis ima yes ta fit ɓin ɗufal shak.
Ma laki si aɗeng ima tuu ɗingi hu ima hali hwak,
shak ta andi ɗeng ɓwet ti laki amesi kwa.
Maɗufal ima tuu mat kaf ti nyai,
DeeƁwe a mwawei.
Andek ima DeeƁwe rohus lak findel i DeeƁwe,
ɓurti DeeƁwe fai Rin kaciwa' anggwe'.
Dee ɓwet Ali,
kin shak ɗamam ta ra ames.
Shak maɗufal ima fa mwawei saa ti Ali,
mati mupwet i myan hu myan,
maɗufal ima nggwes ti Ali,
ma wa ɗing ti mupwet kwa,
ɓurti mafwashi i DeeƁwe katus hai.”